
[bookmark: TextBodyBegin]Europos Parlamentas,
–	atsižvelgdamas į Kinijos Liaudies Respublikos Konstitucijos 4 ir 36 straipsnius,
–	atsižvelgdamas į Darbo tvarkos taisyklių 150 straipsnio 5 dalį ir 136 straipsnio 4 dalį,
A.	kadangi 2014 m. Ilhamui Tohti buvo pareikšti politiškai motyvuoti kaltinimai dėl separatizmo ir jis buvo nuteistas laisvės atėmimu iki gyvos galvos; kadangi jis siekė skatinti uigūrų ir kinų hanų dialogą; kadangi 2019 m. jam buvo suteikta Sacharovo premija;
B.	kadangi Gulshan Abbas atlieka 20 metų bausmę, nes jai buvo pareikšti nepagrįsti su terorizmu susiję kaltinimai dėl jos sesers, ginančios persekiojamų uigūrų žmogaus teises Kinijos Liaudies Respublikoje, veiklos;
C.	kadangi ši situacija yra Kinijos Liaudies Respublikos vykdomų sisteminių represijų prieš uigūrus Sindziango uigūrų autonominiame regione pavyzdys; kadangi uigūrai yra savavališkai sulaikomi internavimo stovyklose ir verčiami atsisakyti savo etninės tapatybės bei religinių įsitikinimų;
D.	kadangi žmogaus teisių, demokratijos ir teisinės valstybės apsaugai turėtų būti skiriama daugiausiai dėmesio vystant ES ir Kinijos Liaudies Respublikos santykius;
1.	griežtai smerkia Kinijos Liaudies Respublikos vykdomus žmogaus teisių pažeidimus uigūrų ir Tibeto, Honkongo, Makao bei žemyninės Kinijos gyventojų atžvilgiu;
2.	primygtinai ragina Kinijos Liaudies Respubliką nedelsiant ir nekeliant jokių sąlygų paleisti į laisvę Ilhamą Tohti ir Gulshan Abbas, taip pat savavališkai Kinijoje sulaikytus asmenis ir asmenis, kuriuos ES paminėjo 57-ojoje JT žmogaus teisių tarybos sesijoje, užtikrinti jiems galimybę gauti medicininės priežiūros ir teisininkų paslaugas, teikti informaciją apie jų buvimo vietą ir garantuoti teisę šeimos nariams juos lankyti; ragina ES ir valstybes nares daryti spaudimą šiuo klausimu kiekviename aukšto lygio susitikime;
3.	ragina ES ir valstybes nares nustatyti papildomas sankcijas aukšto rango pareigūnams ir subjektams, susijusiems su Kinijos Liaudies Respublikoje vykdomais žmogaus teisių pažeidimais;
4.	reikalauja, kad Kinijos Liaudies Respublika nutrauktų represijas prieš uigūrus ir liautųsi taikiusi prieš juos nukreiptą piktnaudžiavimo politiką, įskaitant intensyvų sekimą, priverčiamąjį darbą, sterilizavimą, gimstamumo prevencijos priemones ir uigūrų tapatybės naikinimą. Tai prilygsta nusikaltimams žmoniškumui ir kelia didelę riziką, kad yra vykdomas genocidas; ragina uždaryti visas internavimo stovyklas;
5.	griežtai smerkia Kinijos Liaudies Respubliką už tai, kad ji neįgyvendino Vyriausiojo žmogaus teisių komisaro biuro (OHCHR) rekomendacijų; ragina Kinijos Liaudies Respubliką leisti OHCHR atstovams nepriklausomai patekti į Sindziango uigūrų autonominį regioną ir prašo OHCHR pateikti išsamią naujausią informaciją apie padėtį ir veiksmų planą, pagal kurį Kinijos Liaudies Respublika būtų patraukta atsakomybėn;
6.	apgailestauja, kad Kinijos Liaudies Respublika nesilaiko įsipareigojimų, susijusių su dialogu žmogaus teisių klausimais, ir kad nėra pasiekta rezultatų;
7.	ragina valstybes nares ir tarptautinę bendruomenę sustabdyti ekstradicijos sutarčių su Kinijos Liaudies Respublika ir Honkongu galiojimą, laikytis negrąžinimo principo ir įgyvendinti OHCHR ataskaitos rekomendacijas;
8.	ragina valstybes nares kovoti su tarpvalstybinėmis represijomis prieš Kinijos disidentus ir uigūrus savo teritorijoje ir patraukti baudžiamojon atsakomybėn už tai atsakingus asmenis;
9.	palankiai vertina ES Priverčiamojo darbo reglamentą ir primygtinai ragina jį visapusiškai įgyvendinti; ragina Kinijos Liaudies Respublikoje, visų pirma Sindziango uigūrų autonominiame regione, veikiančias įmones laikytis joms taikomų žmogaus teisių padėties išsamaus patikrinimo prievolių;
[bookmark: TextBodyEnd]10.	paveda Pirmininkei perduoti šią rezoliuciją Kinijos Liaudies Respublikos valdžios institucijoms, Sąjungos vyriausiajam įgaliotiniui užsienio reikalams ir saugumo politikai ir Komisijos pirmininkės pavaduotojui, Komisijai, valstybėms narėms ir Jungtinėms Tautoms.

